Nykštukinis baublys

Nykštukinis baublys arba blyškusis baublys (Ixobrychus exilis) – garninių (Ardeidae) šeimos paukštis.

Paplitimas 
Veisiasi centrinėje ir rytinėje JAV dalyse, o žiemoja Floridoje, Meksikoje ir Centrinėje ir Pietų Amerikoje.

Sistematika 
Yra 5 porūšiai:
 Ixobrychus exilis exilis, paplitęs Centrinėje Amerikoje ir Karibų jūros regione;
 Ixobrychus exilis pullus, paplitęs Meksikos šiaurės vakaruose;
 Ixobrychus exilis erythromelas, paplitęs rytų Panamoje ir nuo rytinių Pietų Amerikos pakrančių iki Paragvajaus;
 Ixobrychus exilis bogotensis, paplitęs Kolumbijoje;
 Ixobrychus exilis peruvianus, paplitęs Peru.

Išvaizda 
Smulkiausias garninis paukštis: kūno ilgis 28 -36 cm, atstumas tarp sparnugalių 41 – 46 cm, o sveria 51 – 110 g.
 
Suaugusio patino nugara žvilganti, žalsvai juoda. Sparnai yra pilkai rudi, plasnojamosios plunksnos juosvos, apkraštuotos rudai. Uodega žalsvai juoda. Kūno apačia tamsiai geltona. Pilvas ir pauodegys yra balsvi. Pakaušis yra žalsvai juodas, galvos šonai ir kaklas rusvai raudoni. Smakras ir gerklė – balsvi. Kaklo priekis – tamsiai geltonas, išmargintas išilginiais, rusvais dryžiais. Snapas 4 cm ilgio, oranžinis. Rainelė gelsva. Tarp akių ir žiočių yra raudona oda. Kojos yra žalsvai geltoni, o pėdos geltonos.

Patelė panaši į patiną, bet pakaušis ir nugaros viršus yra tamsiai rudi. Kūno apačioje yra tamsūs dryžiai. Sparnai šviesesni.

Jauniklių pakaušis rusvas, nugara išmarginta dryžiais. Snapas rožinis ar gelsvas, snapo galiukas yra tamsus.

Biologija 
Aptinkamas tankia augmenija apžėlusiuose gėlo ar sūraus vandens pelkynuose, nendrėmis apaugusiuose stovinčio vandens telkiniuose, mangrovėse. Baikštus. Pajutęs pavojų vertikaliai išsitempia, pakelia snapą į viršų, plunksnas priglaudžia prie kūno ir stovi nejudėdamas arba, vėjui judinant nendrių stiebus, juda kartu su nendrėmis. Būdamas rusvos spalvos nendrynuose jis beveik nepastebimas. Braido retai. Vaikšto laibais, ilgais kojų pirštais suimdamas kelis vandens augalų stiebus. Perskrisdamas trumpus atstumus kaklo neįtraukia, o kojos tabaluoja. Skrisdamas ilgus atstumus įtraukia kaklą ir ištiesia kojas. Balsas – žemas „koo koo koo“.

Minta smulkia žuvimi, stambiais vabzdžiais, vėžiagyviais, varliagyviais, smulkiais graužikais ir smulkiomis gyvatėmis, kitų rūšių paukščių kiaušiniais ir jų jaunikliais. Grobio ieško stovėdamas ant nulenktų nendrių ir snapą nuolat kaišiodamas į vandenį.

Monogamai. Lizdą krauna patinas iš augalų stiebų. Virš lizdo iš aukštų vandens augalų supintas kupolas. Lizdas virš vandens, pritvirtintas prie augalų stiebų. Dėtyje 2 – 5 melsvai ar žalsvai balti kiaušiniai. Inkubacija 19 – 20 dienų. Peri abu tėvai. Atrytu skrandžio turiniu jauniklius maitina abu tėvai. Įsibrovėlius patinas gąsdina ištempdamas kūną ir taip atrodydamas didesnis. 6 dienų jaunikliai jau patys gali pasprukti nuo pavojaus. Apsiplunksnuoja po 25 dienų. Per metus dvi vados.

Šaltiniai

Nuorodos 
 Nykštukinis baublys – Ixobrychus exilis. Wildlife Journal Junior. anglų k.
 South Dakota Birds, Birding, and Nature. anglų k.
 The Cornell Lab of Ornithology. Neotropical birds anglų k.
 Nykštukinio baublio balsas anglų k.

Garniniai